U-I-372/04
Natisni
Opravilna št.:
U-I-372/04
Datum odločitve:
12. 1. 2006
ECLI:
ECLI:SI:USRS:2006:U.I.372.04
Akt:
Statut Odvetniške zbornice Slovenije (Uradni list RS, št. 15/94, 10/95, 55/96, 4/2000, 13/02, 90/03 in 131/04), 11. in 20. tč. 77b. čl.
Izrek:
Pobuda za začetek postopka za oceno ustavnosti in zakonitosti 11. in 20. točke 77b. člena Statuta Odvetniške zbornice Slovenije (Uradni list RS, št. 15/94, 10/95, 55/96, 4/2000, 13/02, 90/03 in 131/04) se zavrže.
Evidenčni stavek:
Izpodbijani določbi neposredno ne urejata pobudničinega pravnega položaja.  Zato pobudnica ne izkazuje pravnega interesa. Glede na navedeno je Ustavno sodišče njeno pobudo zavrglo.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
podzakonski akt
Datum vloge:
30. 12. 2004
Vrsta odločitve:
sklep
Vrsta rešitve:
zavrženje
Dokument:
US25659
Dokument v PDF obliki:
U-I-372-04.pdf
101 KB
Prenesite datoteko
U-I-372/04-6
12. 1. 2006
SKLEP
Ustavno sodišče je v postopku za preizkus pobude družbe Poravnava, d.o.o., Ljubljana Polje, ki jo zastopa Andrej Ketiš, odvetnik V Mariboru, na seji dne 12. januarja 2006
sklenilo:
Pobuda za začetek postopka za oceno ustavnosti in zakonitosti 11. in 20. točke 77b. člena Statuta Odvetniške zbornice Slovenije (Uradni list RS, št. 15/94, 10/95, 55/96, 4/2000, 13/02, 90/03 in 131/04) se zavrže.
Obrazložitev
1. Pobudnica izpodbija Sklep o spremembah in dopolnitvah Statuta Odvetniške zbornice Slovenije (Uradni list RS, št. 131/04 – v nadaljevanju Sklep). Ker se vse njene navedbe vsebinsko nanašajo le na del 7. člena Sklepa, s katerim sta bili spremenjeni 11. in 20. točka 77b. člena Statuta Odvetniške zbornice Slovenije (v nadaljevanju Statut), se je Ustavno sodišče pri odločanju omejilo le na navedeni točki 77b. člena Statuta.
2. Pobudnica zatrjuje, da sta izpodbijani določbi v neskladju s členi 2, 8, 14, 22, 23, 25, 74 in 137 Ustave. Prav tako naj bi bili v neskladju s 1., 3. in 5. členom Zakona o odvetništvu (Uradni list RS, št. 18/93 in nasl. – ZOdv) ter s 5. členom Zakona o preprečevanju omejevanja konkurence (Uradni list RS, št. 56/99 in nasl. – ZPOmK). Svoj pravni interes utemeljuje z navedbami, da je pravna oseba, ki je registrirana za opravljanje dejavnosti pravnega svetovanja, pri čemer je njena primarna dejavnost delovanje na področju uveljavljanja odškodninskih zahtevkov. Zatrjuje, da izpodbijani določbi neposredno posegata v njeno delovanje, saj ji onemogočata sklepanje pogodb z odvetniki za svoje lastno zastopanje in za zastopanje ter uveljavljanje zahtevkov njenih strank v odškodninskih postopkih. Po navedbah pobudnice izpodbijani določbi zanjo pomenita prepoved sodelovanja z odvetniki, zato naj bi ji bil onemogočen dostop do odvetnika oziroma naj bi ji bilo onemogočeno pravno varstvo.
3. Pobudo za začetek postopka za oceno ustavnosti in zakonitosti lahko da vsak, če izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 15/94 – v nadaljevanju ZUstS). Po drugem odstavku navedenega člena ZUstS je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Izpodbijani določbi neposredno ne urejata pobudničinega pravnega položaja. Zato pobudnica ne izkazuje pravnega interesa. Glede na navedeno je Ustavno sodišče njeno pobudo zavrglo.
4. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj